**ОБРАЗЛОЖЕЊЕ**

1. **УСТАВНИ ОСНОВ ЗА ДОНОШЕЊЕ ЗАКОНА**

Уставни основ за доношење предложеног закона садржан је у одредби члана 97. тачка 17. Устава Републике Србије, којом је утврђено да Република Србија уређује и обезбеђује и друге односе од интереса за Републику Србију, у складу са Уставом.

1. **РАЗЛОЗИ ЗА ДОНОШЕЊЕ ЗАКОНА**

Разлози за доношење овог закона садржани су у потреби да се установе додатне мере чији је циљ неговање српског језика и ћириличког писма, као културних и традиционалних вредности, и поспеши шира употреба ћириличког писма у јавном животу, с обзиром на историјски, културни и идентитетски значај овог писма.

1. **ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА**

Одредбом члана 1. Предлога закона утврђује се предмет закона, а одредбом члана 2. дефинишу се појмови српског језика и ћириличког писма, као матичног писма српског језика.

Мере које се предвиђају за заштиту и очување ћириличког писма имају у суштини двојаки карактер. Прве су обавезујуће, и оне шире круг субјеката који су у обавези да користе ћириличко писмо. Према предложеним решењима то би били сви субјекти који послују или обављају делатност са већинским учешћем јавног капитала (члан 3. Предлога закона). Обавеза употребе ћириличког писма већ је предвиђена Законом о службеној употреби језика и писама за државне, покрајинске и локалне органе власти, јавна предузећа и јавне службе, имаоце јавних овлашћења и др.

Други скуп мера је стимулативне природе и он је првенствено усмерен на приватни сектор, пре свега на средства јавног информисања у приватном власништву, с обзиром на њихов значај у јавном животу. Те мере се односе на могућност установљавања, на основу посебних прописа, пореских и других административних олакшица за субјекте у приватном сектору који се одлуче да користе у свом раду и пословању ћириличко писмо (члан 5).

Значајна мера је и оснивање посебног Савета Владе за српски језик, који ће са стручног становишта пратити и анализирати стање у области употребе српског језика у јавном животу и спровођења мера ради заштите и очувања ћириличког писма, као матичног писма и предлагати мере за унапређење стања у области употребе српског језика у јавном животу и заштите и очувања ћириличког писма, као матичног писма српског језика (члан 4). Предлаже се и уређивање система заштите и очувања српског језика и ћириличког писма и друштвене бриге о овим вредностима (чл. 7. и 8).

Предвиђено је да надзор над спровођењем одредаба закона врши министарство надлежно за културу (члан 9).

Ради ефикасне примене предложених решења, предвиђене су и новчане казне за поступање супротно одредбама предложеног закона (члан 10).

Предлаже се да се почетак примене закона одложи за шест месеци од ступања на снагу закона, да би субјекти којима су прописане обавезе имали довољно времена да свој рад и пословање прилагоде новим законским решењима (члан 11).

1. **ПРОЦЕНА ФИНАНСИЈСКИХ СРЕДСТАВА**

За спровођење овог закона није потребно обезбедити финансијска средства у буџету Републике Србије.

1. **РАЗЛОЗИ ЗА ДОНОШЕЊЕ ЗАКОНА ПО ХИТНОМ ПОСТУПКУ**

Предлаже се усвајање закона по хитном поступку зато што би у супротном могло доћи до штетних последица за рад органа и организација у смислу угрожавања српског језика и ћириличког писма, као културних и традиционалних вредности српског народа у земљи и региону.